Els esdeveniments esportius de Setmana Santa deixen en Gandia un impacte econòmic superior als tres milions d'euros
02 abril 2024

## Els esdeveniments esportius de Setmana Santa deixen en Gandia un impacte econòmic superior als tres milions d'euros02 abril 2024Última actualització: 02 abril 2024

![](../gestion/img/d4735e3a265e16eee03f59718b9b5d03019c07d8b6c51f90da3a666eec13ab35.png)  
  

El **regidor delegat d'Esports, Jesús Naveiro**, i l'**edil responsable de Turisme, Balbina Sendra**, han fet un balanç de les diferents competicions esportives que ha acollit Gandia durant la Setmana Santa.  
  
Naveiro ha recordat que durant la darrera setmana la nostra ciutat ha acollit la Bàsquet Cup Gandia, la Mediterrània Handball Cup, la Mediterrània ESEI Cup, la primera edició del Gandia Bowl Riders, i la travessia del Canal de Nado.  
  
L'edil ha informat que, segons els organitzadors, els esdeveniments han suposat **més de 25.000 pernoctacions**, ja que no només cal contemplar els participants, sinó que cal tindre en compte que moltes famílies aprofiten aquests torneigs i competicions com a excusa per passar les vacances de Pasqua. També, i sempre segons les xifres dels organitzadors, **l'impacte econòmic generat ha superat els tres milions i mig d'euros**.  
  
_"Estem satisfets. En poc menys d'una setmana hem estat capaços d'assumir un volum molt gran d'esportistes a les nostres instal·lacions i els organitzadors ens han mostrat el seu agraïment perquè tot haja funcionat de la millor manera possible"_, ha destacat Naveiro, qui ha incidit en la versatilitat de Gandia com a seu de tornejos de tota mena.

_"Bàsquet, handbol, skate, futbol, natació en mar obert..., Gandia es consolida dia a dia com a destinació ideal del binomi turisme-esport i ho fa demostrant que té capacitat per ser seu de multitud d'esdeveniments"_. Altres punts que ha destacat el regidor és que els clubs locals que així ho han demanat, han pogut continuar amb la seua activitat, i que tots aquests esdeveniments estan creixent any rere any de la mà de Gandia i portant el nom de la destinació per tot el territori nacional.  
  
Totes aquestes competicions han permés assolir aquests dies el **85% d'ocupació hotelera**. _"És una bona dada que ens anima a continuar treballant en aquesta línia. L'esport és una més de les moltes excuses que els turistes troben per visitar-nos per primera vegada i des del departament de Turisme estem treballant perquè totes les persones que ens visiten tinguen alternatives d'oci que vagen més enllà de l'esdeveniment esportiu possibilitant la fidelització"_.